ברוקלין נטס
היסטוריה > 2012-2015: עידן פירס, גארנט ולופז

פול פירס
דרון ויליאמס
ג'ו ג'ונסון
ברוק לופז
בדראפט 2012, בחרה ברוקלין באילקן קראמאן, והחליפה אותו תמורת טיישון טיילור וטורניקה שנגליה. בטרייד אחר הקבוצה שלחה את ג'ורדן פארמר, יוהאן פטרו, אנתוני מורו, ג'ורדן ויליאמס, ד'שון סטיבנסון ובחירת דראפט בתמורה לג'ו ג'ונסון מאטלנטה הוקס. בנוסף, הנטס החתימו את דרן ויליאמס על 98.7 מיליון דולר לחמש שנים נוספות בנטס יחד עם ברוק לופז וג'רלד וואלאס שחתמו על חוזה לארבע שנים.
הנטס שיחקו את המשחק הראשון שלהם בברוקלין ב-3 בנובמבר 2012, בניצחון ביתי 107–100 על טורונטו ראפטורס. המשחק הראשון היה אמור להיות במקור בדרבי מול הניו יורק ניקס; עם זאת, המשחק נדחה ל-26 בנובמבר בעקבות הוריקן סנדי, ואת המשחק שנקבע מחדש ניצחו הנטס בניצחון 96–89 בהארכה. הנטס פתחו את העונה בצורה חזקה, תוך כדי מאזן של 11-4 בנובמבר. כתוצאה מכך, אייברי ג'ונסון זכה במאמן החודש של המזרח. עם זאת, נפילה חזקה של הקבוצה בחודש דצמבר בו ברוקלין ניצחה בשלושה משחקים בלבד, הובילה לפיטוריו של ג'ונסון ולמינוי זמני של עוזר המאמן פי ג'יי קרליסימו. הפיטורין של ג'ונסון הוכיחו את עצמם כאשר ברוקלין סיימה את חודש ינואר עם מאזן של 11-4 ונכנסה לסוף שבוע האולסטאר עם מאזן חיובי של 31-22. בנוסף לכך, לופז נבחר למשחק האולסטאר הראשון שלו.
לאחר מחצית העונה השנייה, בה הקבוצה הובלה על ידי דרון ויליאמס, הנטס עלו לפלייאוף הראשון שלהם מאז עונת 2006/2007. בסדרת הפלייאוף הראשונה שלהם, פגשו ברוקלין את שיקגו בולס אך הפסידו להם במשחק השביעי. עם סיום העונה, הודיעו הנטס כי קרליסימו לא ימשיך את העונה הבאה כמאמן ראשי.
ב-12 ביוני 2013 ברוקלין החתימה את ג'ייסון קיד, שפרש ממשחק רק שבוע לפני כן, בתור מאמן הקבוצה. כדי לסייע לקיד במעבר משחקן למאמן, לורנס פרנק, שהיה המאמן הראשי של נטס כששיחקו בניו ג'רזי, הוחתם כדי לשמש עוזר המאמן, יחד עם צוות המאמנים רוי רוג'רס, אריק יוז, ג'ון וולץ', ג'ו פרונטי וצ'ארלס קלאסק. ב-27 ביוני 2013, הגיעה הנהלת הנטס להסכמה עם בוסטון סלטיקס על טרייד, שבו העבירו את כריס האמפריז, ג'רלד וולאס, מרשון ברוקס, קית' בוגאנס (ב"סיין-אנד-טרייד") וכריס ג'וזף (אנ'), לצד הזכויות על שלוש בחירות הדראפט של המועדון בסיבוב הראשון בשנים 2014, 2016 ו-2018 והאופציה להחליף בין קבוצות את בחירת הסיבוב הראשון שלהן ב-2017. בתמורה קיבלה הקבוצה את פול פירס, קווין גארנט, ג'ייסון טרי ודי. ג'יי. וייט (אנ'). בכך נוצרה בברוקלין קבוצת-על עם סך כולל של 35 הופעות באולסטאר, וחמישייה פותחת של דרון ויליאמס, ג'ו ג'ונסון, קווין גארנט, פול פירס וברוק לופז. הנטס החתימו גם את אלן אנדרסון, שון ליווינגסטון, האולסטאר אנדריי קירילנקו ואת מייסון פלמלי, הבחירה ה-22 בדראפט 2013, בכדי להעמיק את הספסל. עם כל המהלכים שלה באוף סיזן, שילמה ברוקלין לשחקניה את הסכום הגבוה ביותר בליגה, 102 מיליון דולר, בנוסף למס יוקרה שהוערך ב-86 מיליון דולר.
עונת 2013/14 התחילה רע עבור הנטס, כאשר ג'ייסון קיד מתמודד עם קשיי הסתגלות למעבר משחקן למאמן, ועם פציעות שהשפיעו על יכולת הקבוצה להעמיד מערך עקבי. עד לחודש דצמבר ברוקלין עמדה במאזן מאכזב של 10-21, ועוזר המאמן הראשי לורנס פרנק הורד בדרגה לכתיבת דוחות יומיים עקב ריב בינו לבין קיד. העונה הגיעה לשיא ב-21 בדצמבר כאשר ברוק לופז נצרך לניתוח בכף הרגל ובכך סיים את העונה מוקדם בפעם השנייה בתוך שלוש שנים. הפציעה של לופז אילצה את קיד לשנות את ההרכב הפותח שלו, כך שהחמישייה הפותחת כללה את פול פירס כפאוור פורוורד וג'ו ג'ונסון כסמול פורוורד, יחד עם שני רכזים נוספים בו זמנית על המגרש. מהלך זה הפך את העונה של הנטס. הקבוצה החלה לנצח, וסיימה את חודש ינואר במאזן של 10-3 כאשר קיד זוכה בפרס מאמן החודש הראשון שלו. ב-26 בפברואר 2014, הנטס הפסידו 80–124 לפורטלנד טרייל בלייזרס. היה זה ההפסד הגרוע ביותר של הנטס מאז הפסד 63–110 לממפיס גריזליס ב-13 בדצמבר 2003.
בחודש מרץ, בו הקבוצה עמדה במאזן 12-4, זכה קיד בפרס מאמן החודש שוב, וב-1 באפריל הביסו הנטס את יוסטון רוקטס 105-96, האריכו את רצף הניצחונות הביתיים ל-14, שיא הניצחונות הרצופים של המועדון, ותפסו מקום בפלייאוף. באותה העונה ברוקלין הייתה הקבוצה הראשונה שניצחה את מיאמי היט של לברון ג'יימס, דוויין ווייד וכריס בוש בכל 4 המשחקים העונתיים. בסיום העונה הנטס סיימו עם 44 ניצחונות ופלאמלי נבחר לחמישיית הרוקיז של העונה.
בסיבוב הראשון בפלייאוף הנטס ניצחו את טורונטו ראפטורס במשחק 7 בהפרש של נקודה. עם הניצחון, ג'ייסון קיד הפך למאמן הרוקי הראשון בתולדות ה-NBA שמנצח במשחק 7. היה זה גם הפעם הראשונה של המועדון בה הם השיגו ניצחון במשחק 7. בחצי גמר המזרח פגשו שוב הנטס את מיאמי היט, הפסידו להם 4-1 בסדרה ובכך סיימו את העונה.
ב-1 ביולי 2014 עבר קיד בטרייד למילווקי באקס בתמורה לשתי בחירות דראפט בסיבוב השני ב-2015 וב-2019, ולמחרת חתם ליונל הולינס כמחליפו של קיד לארבע עונות. בעונתו הראשונה של הולינס בברוקלין רשמו הנטס מאזן שלילי של 38-44, והעפילו לפלייאוף בקושי מהמקום השמיני במזרח, אותו השיגו בניצחון מול אינדיאנה פייסרס במשחקם האחרון לעונה. עם זאת, בסיבוב הפלייאוף הראשון התמודדו הנטס מול המדורגת ראשונה אטלנטה הוקס והצליחו לנצח שני משחקים בסדרה שנגמרה בתוצאה 2–4 לטובת ההוקס.